એ શબ્દ જેને મારા દાદાએ કર્મકાંડના શ્લોકોના સ્વરૂપે અને પિતાજીએ સામવેદના સાંગીતિક મંત્રઘોષરૂપે ઉપાસ્યો હતો એ શબ્દને હું છેલ્લાં અઠ્ઠાવન વર્ષથી ગદ્ય અને પદ્ય, ઉતાવળા અખબારી લેખન અને ધૃતિસભર સાહિત્યસર્જન એમ અનેકવિધ સ્વરૂપે ઉપાસતો રહ્યો છું- લિખિત શબ્દ અને ઉચ્ચરિત શબ્દ, અને સાત્વિક જીવનશૈલીથી રચાયેલો અને દુન્યવી રીતરસમોથી અલિપ્ત એવો નિર્વ્યાજ, નિશ્ચલ, નિર્વિકલ્પ શબ્દ.